b'\n_START_ARTICLE_\nTudor T\xc4\x83nase\n_START_PARAGRAPH_\nTudor T\xc4\x83nase (n. 7 februarie 1947) este un general rom\xc3\xa2n de informa\xc8\x9bii, care a \xc3\xaendeplinit func\xc8\x9bia de director al Serviciului de Telecomunica\xc8\x9bii Speciale (12 februarie 2001 - 7 decembrie 2005).\n_START_SECTION_\nBiografie\n_START_PARAGRAPH_\nTudor T\xc4\x83nase s-a n\xc4\x83scut la data de 7 februarie 1947. A absolvit cursurile Institutului Politehnic Bucure\xc8\x99ti, Facultatea de Automatic\xc4\x83, pe care le-a absolvit \xc3\xaen anul 1972 cu nota 10 la examenul de stat (media general\xc4\x83 9,27), ob\xc8\x9bin\xc3\xa2nd diploma de inginer. El a lucrat ca ofi\xc8\x9ber activ \xc3\xaen Departamentul de Informa\xc8\x9bii Externe (DIE) la \xc3\xaenceputul carierei sale (1976-1978) ._NEWLINE_\xc3\x8entre anii 1978-1989, a \xc3\xaendeplinit o serie de func\xc8\x9bii la Unitatea Special\xc4\x83 "R" din cadrul Ministerului Afacerilor Interne, unitate care se ocupa de protec\xc8\x9bia convorbirilor guvernamentale \xc8\x99i de leg\xc4\x83turile directe oficiale care se f\xc4\x83ceau la nivelul Biroului Executiv al PCR. \xc3\x8en anul 1987 a fost numit \xc8\x99ef de subunitate. \xc3\x8en decembrie 1989, avea gradul de maior \xc8\x99i r\xc4\x83spundea de buna func\xc8\x9bionare a mijloacelor de telecomunica\xc8\x9bii de la bordul aeronavei preziden\xc8\x9biale YR-ABD._NEWLINE_Dup\xc4\x83 Revolu\xc8\x9bie \xc8\x99i-a continuat activitatea \xc3\xaen cadrul aceleia\xc8\x99i unit\xc4\x83\xc8\x9bi, redenumit\xc4\x83 \xc3\xaen anul 1992 Serviciul de Telecomunica\xc8\x9bii Speciale. \xc3\x8en anul 1993 a fost numit \xc3\xaen func\xc8\x9bia de adjunct tehnic al directorului STS. Numele s\xc4\x83u a fost vehiculat eronat \xc3\xaen tratativele care s-au dus \xc3\xaentre anii 1994-1996 pentru refacerea liniilor telefonice secretizate Bucure\xc8\x99ti-Moscova, mai cunoscute sub denumirea de "Firul ro\xc8\x99u", el neav\xc3\xa2nd atribu\xc8\x9bii \xc3\xaen acest domeniu._NEWLINE_\xc3\x8en anul 1997, \xc3\xaen urma unor articole din pres\xc4\x83, Sec\xc8\x9bia Parchetelor Militare i-a deschis Dosarul penal nr. 5P/1997, \xc3\xaen care l-a acuzat c\xc4\x83 a folosit camioanele STS pentru a transporta materiale de construc\xc8\x9bii la vilele din Breaza ale generalului Tudor T\xc4\x83nase \xc8\x99i a generalului Ion Tudosie, care pe atunci lucra la Curtea de Conturi, av\xc3\xa2nd sarcina de a verifica financiar preventiv STS, \xc3\xaenregistr\xc3\xa2nd \xc3\xaen fals camioanele ca fiind \xc3\xaen misiuni operative. El a fost amendat contraven\xc8\x9bional de procurorii militari, stabilindu-se c\xc4\x83 a produs unit\xc4\x83\xc8\x9bii un prejudiciu de peste 28 de milioane de lei vechi .A trecut \xc3\xaen rezerv\xc4\x83, la cerere, la data de 1 iulie 1997, cu gradul de general de brigad\xc4\x83 ._NEWLINE_Traian B\xc4\x83sescu, pe atunci ministru al transporturilor, l-a numit \xc3\xaen anul 1999 \xc3\xaen func\xc8\x9bia de director adjunct, responsabil cu proiectul Centrul de Dirijare a Zborurilor Bucure\xc8\x99ti, la ROMATSA (Administra\xc8\x9bia Rom\xc3\xa2n\xc4\x83 a Serviciilor de Trafic Aerian, care se ocup\xc4\x83 cu dirijarea aeronavelor civile \xc3\xaen spa\xc8\x9biul aerian al Rom\xc3\xa2niei)._NEWLINE_La data de 12 februarie 2001, generalul de brigad\xc4\x83 (r) ing. Tudor T\xc4\x83nase a fost numit \xc3\xaen func\xc8\x9bia de director al Serviciului de Telecomunica\xc8\x9bii Speciale, fiind retribuit corespunz\xc4\x83tor func\xc8\x9biei de secretar de stat ._NEWLINE_\xc3\x8en perioada c\xc3\xa2t s-a aflat la conducerea STS, Tudor T\xc4\x83nase a fost \xc3\xaenaintat la gradul de general de divizie (\xc3\xaen rezerv\xc4\x83) la 1 decembrie 2002  \xc8\x99i apoi la cel de general-locotenent cu trei stele, grad cu care a fost rechemat \xc3\xaen activitate la 14 decembrie 2004 ._NEWLINE_\xc3\x8en cotidianele "Rom\xc3\xa2nia liber\xc4\x83" din 22 decembrie 2004 \xc8\x99i "Ziua" din 31 mai 2005, au fost publicate anchete de pres\xc4\x83 documentate, \xc3\xaen care a fost acuzat, \xc3\xaempreun\xc4\x83 cu adjunc\xc8\x9bii s\xc4\x83i, generalul Alexandru Grumaz, generalul Ion Tudosie \xc8\x99i generalul Florin Mihalache, de grave nereguli \xc3\xaen gestionarea bugetului STS, fiind implicat \xc3\xaen achizi\xc8\x9bii de ma\xc8\x99ini militare \xc8\x99i tehnic\xc4\x83 special\xc4\x83 pentru STS, prin contracte de zeci de milioane de dolari, derulate f\xc4\x83r\xc4\x83 licita\xc8\x9bie \xc8\x99i la pre\xc8\x9buri nejustificat de mari . \xc3\x8en urma cercet\xc4\x83rilor efectuate de c\xc4\x83tre institu\xc8\x9biile abilitate, aceste aspecte nu au fost confirmate._NEWLINE_La data de 7 decembrie 2005, generalul-locotenent (cu 3 stele) Tudor T\xc4\x83nase a fost eliberat la cerere din func\xc8\x9bia de director al STS , fiind \xc3\xaenaintat la gradul de general (cu 4 stele) \xc8\x99i trecut \xc3\xaen rezerv\xc4\x83 cu noul grad ._NEWLINE_\xc3\x8en timpul mandatului s\xc4\x83u au fost ini\xc8\x9biate \xc8\x99i implementate dou\xc4\x83 proiecte importante: Sistemul na\xc8\x9bional pentru num\xc4\x83rul unic de apel de urgen\xc8\x9b\xc4\x83 - 112 \xc8\x99i Re\xc8\x9beaua WAN de mare capacitate (faza conexiunilor interjude\xc8\x9bene).'